ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3989/98

υποβολή: Roberta Angelilli (NI) προς την Επιτροπή

(4 Ιανουαρίου 1999)

Θέμα: Μουσείο παιχνιδιών

Σε όλες σχεδόν τις ευρωπαϊκές πρωτεύουσες, Βιέννη, Σάλσμπούργκ, Ζυρίχη, Βουδαπέστη, Νυρεμβέργη, Göppingen (έδρα της Marklin), Λονδίνο και Παρίσι, υπάρχει ένα μουσείο παιχνιδιών. Πρόκειται σχεδόν πάντοτε για συλλογές της εθνικής παραγωγής παιχνιδιών, δεδομένου ότι η Γερμανία, η Γαλλία και η Αγγλία υπήρξαν οι βασικοί παραγωγοί παιχνιδιών κατά την περίοδο του μεσοπολέμου. Αντιθέτως, στην Ιταλία, λόγω των πιο περιορισμένων οικονομικών μέσων της αγοράς, τα εργοστάσια παιχνιδιών ήταν σπανιότερα και παρήγαγαν προϊόντα πολύ πιο επιτηδευμένα, τα οποία ωστόσο λόγω της φαντασίας που χαρακτήριζε τους δημιουργούς τους και τις ποικιλίες τους είχαν μεγαλύτερη επιτυχία. Η περιορισμένη λοιπόν διανομή τους και η απλότητα των χρησιμοποιουμένων υλικών είχε ως αποτέλεσμα να μην πάρει έκταση η συλλογή και η διατήρηση του ιταλικού παιχνιδιού. Σήμερα στην Ιταλία, στο εσωτερικό κέντρο ενός χωριού πλησίον της Ρώμης, η πολιτιστική ένωση "La memoria giocosa", εκθέτει, σε ένα μουσείο παιχνιδιών, 1.500 περίπου παιχνίδια της εποχής μεταξύ 1920 και 1960 που είναι ιδιοκτησίας της ίδιας της Ένωσης και τα οποία προέρχονται από τη Γερμανία, τη Γαλλία, την Αγγλία, την Ιταλία και τις Ηνωμένες Πολιτείες. Η Ένωση αυτή προτίθεται ωστόσο να εκθέσει σε ένα καταλληλότερο χώρο εκτάσεως τουλάχιστον 200m2 το περιεχόμενο που φιλοξενείται στο μουσείο αυτό.

Λαμβάνοντας υπόψη τη διδακτική σημασία του μουσείου παιχνιδιών, την τουριστική δραστηριότητα που θα μπορούσε εξ αυτού να δημιουργηθεί στην ζώνη, την σημασία προστασίας αυτής της πολιτιστικής κληρονομίας και ιδίως λαμβάνοντας υπόψη ότι στην Ιταλία δεν υφίσταται παρόμοιο μουσείο, ζητείται από την Επιτροπή να αναφέρει:

1. εάν υφίστανται κοινοτικά προγράμματα και πρωτοβουλίες για την προώθηση του σχεδίου δημιουργίας ενός μουσείου παιχνιδιών;

2. εάν υπάρχει η δυνατότητα χορήγησης ενισχύσεων και οικονομικών κινήτρων για να δοθεί δημοσιότητα στην πρωτοβουλία αυτή.

Απάντηση του κ. Oreja εξ ονόματος της Επιτροπής

(16 Φεβρουαρίου 1999)

1. Η κοινοτική πρωτοβουλία που σχετίζεται περισσότερο με την ερώτηση του αξιότιμου μέλους είναι το πρόγραμμα Raphael(1), το οποίο προβλέπει, στη δράση Ι, την προστασία και την αξιοποίηση της ευρωπαϊκής κινητής πολιτιστικής κληρονομιάς με την προώθηση της ανάπτυξης και της ανταλλαγής των βέλτιστων πρακτικών όσον αφορά θέματα και προβλήματα κοινά σε διάφορα κράτη μέλη. Για τους λόγους που αναφέρονται από το αξιότιμο μέλος, τα παιχνίδια εντάσσονται πλήρως στο πλαίσιο αυτό.

2. Η κοινοτική συνεισφορά μπορεί να χορηγηθεί κατόπιν της υποβολής, από ευρωπαϊκό δίκτυο αποτελούμενο από εταίρους που προέρχονται από τρία κράτη μέλη και είναι επιλέξιμοι στο πρόγραμμα Raphael, σχεδίου που αποσκοπεί στη μελέτη του επιλεχθέντος κοινού προβλήματος, στην κατάρτιση κοινής μεθοδολογίας για καινοτόμες ενέργειες που μπορούν να χρησιμεύσουν ως παράδειγμα σε ευρωπαϊκή κλίμακα και για την εφαρμογή τους. Η καταληκτική ημερομηνία για την υποβολή των σχεδίων είναι η 26 Ιουλίου 1999.

(1) ΕΕ C 342 της 10.11.1998.
ΓΡΑΠΤΗ ΕΡΩΤΗΣΗ E-3409/98

υποβολή: Roberta Angelilli (NI) προς την Επιτροπή

(17 Νοεμβρίου 1998)

Θέμα: Σοβαρές δυσχέρειες για την οικογένεια Crisafulli

Η οικογένεια του Anselmo Crisafulli, γνωστού ιταλού ποινικολόγου, μετά από έξωση υποχρεώθηκε να μετακομίσει στη Γαλλία, όπου χρησιμοποιήθηκαν όλα τα περιουσιακά στοιχεία της οικογένειας για την αγορά αγροκτήματος. Η αγορά αυτή στη συνέχεια αποδείχθηκε πραγματική απάτη, για την οποία έχει κινηθεί νομική διαδικασία στη Γαλλία.

Η εν λόγω όμως απάτη ανάγκασε τους πάμφτωχους πλέον Crisafulli να επιστρέψουν στην Ιταλία χάρη στην παρέμβαση της Ιταλικής Προεδρίας η οποία και ανέλαβε τις δαπάνες της επιστροφής τους και να τους βρει ένα διαμέρισμα από το οποίο τους έγινε εκ νέου έξωση λόγω της προαναφερθείσας οικονομικής κατάστασής τους.

Όλες αυτές οι συμφορές, αλλά και η ανεργία των δυο σαραντάχρονων υιών της οικογένειας, προκάλεσαν προφανώς διάφορα οικονομικά και οικογενειακά προβλήματα.

Ενόψει των ανωτέρω, θα μπορούσε η Επιτροπή να αναφέρει:

1. κατά πόσο υπάρχουν δυνατότητες σε κοινοτικό επίπεδο να χορηγηθεί συγκεκριμένη βοήθεια στην οικογένεια ενός εξέχοντος μέλους τους ιταλικού δικαστικού σώματος;

2. κατά πόσο υπάρχουν δυνατότητες απασχόλησης για τους αδερφούς Crisafulli λόγω της ειδικής περίπτωσής τους;

Απάντηση του κ. Flynn εξ ονόματος της Επιτροπής

(13 Ιανουαρίου 1999)

Στον τομέα της κοινωνικής ασφάλισης η μόνη δεσμευτική κοινοτική νομοθεσία που υφίσταται αφορά την ίση μεταχείριση ανδρών και γυναικών(1) και το συντονισμό των συστημάτων κοινωνικής ασφάλισης των διακινούμενων εργαζομένων και των μελών των οικογενειών τους(2). Τόσο η οργάνωση και η λειτουργία των συστημάτων κοινωνικής ασφάλισης και αρωγής όσο και η επιλεξιμότητα για τα διάφορα επιδόματα με βάση τα συστήματα αυτά (όπως για το επίδομα ανεργίας) είναι ζητήματα για τα οποία είναι αρμόδιες οι εθνικές αρχές, εφόσον τηρείται η προαναφερόμενη νομοθεσία.

Η Ευρωπαϊκή Επιτροπή δεν είναι σε θέση να σχολιάσει τις ευκαιρίες που διατίθενται για απασχόληση σε ατομικές περιπτώσεις.

(1) ´Aρθρο 119 της συνθήκης ΕΚ, οδηγία 79/7/ΕΟΚ (ΕΕ L 6 της 10.1.1979) και οδηγία 86/378/ΕΟΚ (ΕΕ L 225 της 12.8.1986) η οποία τροποποιήθηκε από την οδηγία 96/97/ΕΚ (ΕΕ L 46 της 17.2.1997).

(2) Κανονισμός (ΕΟΚ) 1408/71, ενημερωμένος από τον κανονισμό (ΕΚ) 118/97 (ΕΕ L 28 της 30.1.1997).
ΓΡΑΠΤΗ ΕΡΩΤΗΣΗ E-3492/98

υποβολή: Luigi Moretti (NI) προς την Επιτροπή

(25 Νοεμβρίου 1998)

Θέμα: Ρύπανση των επιφανειακών υδάτων

Συχνά στις κατοικημένες περιοχές δεν προβλέπονται στις εγκαταστάσεις τα επιφανειακά ύδατα ή τα πρώτα όμβρια ύδατα στις εγκαταστάσεις βιολογικού καθαρισμού με αποτέλεσμα να εκλύονται στα ποτάμια, τους χειμάρους και τις λίμνες.

Μέχρι σήμερα δεν βλέπω να υπάρχουν νόμοι ή διατάξεις που να καταστούν υποχρεωτική τη βιολογική επεξεργασία των υδάτων αυτών προτού διοχετευθούν στα εσωτερικά ύδατα.

Δεδομένου ότι τα ύδατα αυτά είναι πιο μολυσμένα από τα λύμματα, αφού περιέχουν πολύ περισσότερα από 2010 εκπεμπόμενα αέρια και βαρέα μέταλλα, μπορεί να μας πληροφορήσει η Επιτροπή ποιά μέτρα προτίθεται να λάβει προς την κατεύθυνση αυτή;

Απάντηση της κας Bjerregaard εξ ονόματος της Επιτροπής

(12 Ιανουαρίου 1999)

Τα νερά που κυλούν στις αδιαβροχοποιημένες επιφάνειες των πόλεων όταν βρέχει, μπορούν να συλλέγονται ξεχωριστά από τα οικιακά και βιομηχανικά λύματα της περιοχής (πρόκειται για λεγόμενο "διαχωριστικό" σύστημα), ή μπορούν να συλλέγονται στους ίδιους με τα λύματα αποχετευτικούς αγωγούς (σύστημα ενιαίας συλλογής). Τα δύο τρίτα των αστικών ζωνών είναι εφοδιασμένα με συστήματα ενιαίας συλλογής. Η οδηγία 91/271/ΕΟΚ του Συμβουλίου της 21 Μαΐου 1991 για την επεξεργασία των αστικών λυμάτων(1) υποχρεώνει τα κράτη μέλη να προβλέπουν την συλλογή και επεξεργασία του μείγματος, στο πλαίσιο ενός ενιαίου συστήματος των λυμάτων και των ρεόντων υδάτων. Ωστόσο, δεδομένου ότι στην πράξη δεν είναι δυνατόν να κατασκευάζονται συστήματα συλλογής και σταθμοί καθαρισμού που καθιστούν δυνατή την επεξεργασία όλων των υδάτων σε εξαιρετικές καταστάσεις όπως είναι οι κατακλυσμιαίες βροχές, η οδηγία ορίζει ότι τα κράτη μέλη οφείλουν να αποφασίσουν τα ληπτέα μέτρα για τον περιορισμό της ρύπανσης που προέρχεται από τις υπερφορτίσεις που οφείλονται στις καταρρακτώδεις βροχές. Τα μέτρα αυτά μπορούν να βασίζονται στο βαθμό αραίωσης ή στην δυναμικότητα, σε σχέση με την παροχή σε ξηρό καιρό, ή να αναφέρουν έναν αποδεκτό αριθμό υπερφορτίσεων κάθε έτος.

Όσον αφορά τις άμεσες απορρίψεις ρεόντων υδάτων που προέρχονται από "διαχωριστικά" δίκτυα, η πρόταση οδηγίας που θεσπίζει ένα πλαίσιο κοινοτικής πολιτικής στον τομέα των υδάτων(2) προβλέποντας τον συνυπολογισμό του συνόλου των σημαντικών ρυπογόνων πηγών σε κάθε υδρογραφική λεκάνη, θα επιτρέψει την κανονιστική ρύθμιση των εν λόγω απορρίψεων.

(1) ΕΕ L 135 της 30.5.1991.

(2) ΕΕ C 108 της 7.4.1998.
ΓΡΑΠΤΗ ΕΡΩΤΗΣΗ E-3660/98

υποβολή: José García-Margallo y Marfil (PPE) προς την Επιτροπή

(7 Δεκεμβρίου 1998)

Θέμα: Το "σφάλμα της χιλιετίας"

Έχει διαπιστωθεί ότι το "σφάλμα της χιλιετίας" ενδέχεται να παρουσιασθεί σε οποιοδήποτε προγραμματιζόμενο ηλεκτρονικό σύστημα (ΠΗΣ), από τους κεντρικούς υπολογιστές μέχρι τους μικροεπεξεργαστές.

Δεδομένου ότι τα συστήματα αυτά χρησιμοποιούνται σε κάθε είδους βιομηχανικές εφαρμογές (στα διάφορα στάδια της παραγωγικής διαδικασίας), στις μεταφορές, τις δημόσιες υπηρεσίες κ.τ.λ., ότι στηρίζονται στην ημερομηνία και ότι έχει μεγάλη σημασία να γνωρίζουμε πώς ενδέχεται να συμπεριφερθούν την ημέρα της αλλαγής της χιλιετίας, θα ήταν σκόπιμο να επισημανθούν οι κίνδυνοι.

Θα μπορούσε η Επιτροπή να προσφέρει κάποιους προσανατολισμούς σχετικά με τον τρόπο σχεδιασμού και εφαρμογής ενός διορθωτικού προγράμματος;

Απάντηση του κ. Bangemann εξ ονόματος της Επιτροπής

(15 Ιανουαρίου 1999)

Λόγω της σύνθετης φύσεως του προβλήματος των υπολογιστών για το έτος 2000, των διεπαφών μεταξύ των διαφόρων προϊόντων και συστημάτων, καθώς και του τεράστιου αριθμού προϊόντων που είναι ευπρόσβλητα στον ως άνω ιό, δεν είναι δυνατόν να καθοριστεί μία και μοναδική μεθοδολογία για την αντιμετώπιση όλων των πτυχών του προβλήματος.

Πάντως, η σελίδα του Διαδικτύου της Επιτροπής 2000 (http/www.ispo.cec.be/y2keyro) περιέχει διασυνδέσεις με σελίδες του διαδικτύου των κυβερνήσεων των κρατών μελών και ενδιαφερομένων βιομηχανικών κλάδων που παρέχουν σειρά κατευθυντηρίων γραμμών για την αντιμετώπιση του προβλήματος.
ΓΡΑΠΤΗ ΕΡΩΤΗΣΗ E-4097/98

υποβολή: Konstantinos Hatzidakis (PPE) προς την Επιτροπή

(14 Ιανουαρίου 1999)

Θέμα: Προβλήματα στην εφαρμογή του 4ου Χρηματοδοτικού Πρωτοκόλλου για την Κύπρο λόγω μη συνεργασίας της τουρκοκυπριακής κοινότητας

Το 4ο Χρηματοδοτικό Πρωτόκολλο για την Κύπρο παρουσιάζει προβλήματα και καθυστερήσεις ως προς την απορρόφηση των πόρων. Ένας από τους βασικούς λόγους για αυτά είναι ότι η τουρκοκυπραική κοινότητα αρνείται να συνεργαστεί προκειμένου να προχωρήσουν τα προβλεπόμενα έργα.

Με δεδομένο ότι έχουν γίνει αλλεπάλληλες προσπάθειες προκειμένου να ξεπεραστεί η αδιαλλαξία των Τουρκοκυπρίων χωρίς όμως κανένα αποτέλεσμα μέχρι τώρα, δεν νομίζει η Επιτροπή ότι είναι καιρός οι πιστώσεις αυτές να δοθούν στην κυβέρνηση της Κύπρου για την υλοποίηση έργων που ενδεχομένως θα μπορούσαν να αφορούν και τις δύο κοινότητες, ώστε να αποτραπεί ο κίνδυνος μη χρησιμοποίησης και κάποια στιγμή ενδεχομένως και απώλειας των πιστώσεων αυτών;

Απάντηση του κ. van den Broek εξ ονόματος της Επιτροπής

(12 Φεβρουαρίου 1999)

Η Επιτροπή συμμερίζεται τις ανησυχίες που εξέφρασε το Αξιότιμο Μέλος του Κοινοβουλίου. Προς το παρόν η Επιτροπή αναλύει την αίτηση των κυπριακών αρχών να χρησιμοποιήσουν τους διαθέσιμους πόρους του τέταρτου χρηματοδοτικού πρωτοκόλλου για την υποστήριξη σχεδίων που συμβάλλουν στην ενίσχυση της προενταξιακής στρατηγικής της Κύπρου και στην ενίσχυση της κυπριακής κοινωνίας των πολιτών με την υποστήριξη πρωτοβουλιών που διευκολύνουν την προσέγγιση των δύο κοινοτήτων (όπως, παραδείγματος χάρη, η βοήθεια για την αποκατάσταση του τζαμιού του Tekke στην Λάρνακα).
ΓΡΑΠΤΗ ΕΡΩΤΗΣΗ P-3724/98

υποβολή: David Hallam (PSE) προς την Επιτροπή

(25 Νοεμβρίου 1998)

Θέμα: Ακτινοβολία από ηλεκτρομαγνητικά πεδία και επιπτώσεις της στη δημόσια υγεία

Είναι ενήμερη η Επιτροπή για τη διενέργεια κάποιας έρευνας όσον αφορά τις επιπτώσεις των ηλεκτρομαγνητικών πεδίων (που δημιουργούνται από πυλώνες τηλεπικοινωνιών και εναέρια ηλεκτρικά καλώδια) στην υγεία του ανθρώπου ή των ζώων τα οποία βόσκουν σε αυτές τις περιοχές; Εάν δεν πραγματοποιείται τέτοια έρευνα, θα εξέταζε η Επιτροπή το ενδεχόμενο να αναλάβει τη διενέργεια έρευνας για τις επιπτώσεις της ακτινοβολίας από τα ηλεκτρομαγνητικά πεδία στη δημόσια υγεία; Εάν προκύψει ότι η δημόσια υγεία απειλείται κατά οιονδήποτε τρόπο, θα εξέταζε η Επιτροπή την πιθανότητα να θεσπιστεί νομοθεσία ώστε να καταστεί δυνατό για τις τοπικές, περιφερειακές ή εθνικές αρχές να ρυθμίζουν τις προτάσεις για την τοποθέτηση πυλώνων τηλεπικοινωνιών;

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις E-3491/98 και P-3724/98

(11 Ιανουαρίου 1999)

Τον Ιούνιο του 1998 η Ευρωπαϊκή Επιτροπή υπέβαλε πρόταση σύστασης του Συμβουλίου περί περιορισμού της έκθεσης του κοινού σε ηλεκτρομαγνητικά πεδία.(1) Αυτή η πρόταση λαμβάνει υπόψη την επιστημονική γνώμη της Διεθνούς Επιτροπής για τη μη Ιονίζουσα Ακτινοβολία, η οποία υποστηρίζεται από την επιστημονική καθοδηγητική επιτροπή της Ευρωπαϊκής Επιτροπής. Αυτό το κείμενο συζητείται αυτή τη στιγμή από το Συμβούλιο και έχει διαβιβαστεί στο Κοινοβούλιο για γνωμοδότηση.

Τα αποτελέσματα της παρούσας και μελλοντικής έρευνας σΌαυτόν τον τομέα θα εξετασθούν στο πλαίσιο της διαδικασίας υποβολής έκθεσης που προβλέπεται σΌαυτό το κείμενο.

(1) COM(98)268 τελικό.
ΓΡΑΠΤΗ ΕΡΩΤΗΣΗ E-3665/98

υποβολή: José García-Margallo y Marfil (PPE) προς την Επιτροπή

(7 Δεκεμβρίου 1998)

Θέμα: Παραποίηση και πειρατεία

Η Ευρωπαϊκή Επιτροπή ανακοίνωσε, στις 22 Οκτωβρίου 1998, τη δημοσίευση ενός Πράσινου Βιβλίου σχετικά με την καταπολέμηση της παραποίησης/απομίμησης και της πειρατείας στην ενιαία αγορά, αρχίζοντας με τον τρόπο αυτό μια ευρεία διαβούλευση με τους ενδιαφερόμενους φορείς των κρατών μελών όσον αφορά αυτό το θέμα.

Μετά την ολοκλήρωση των διαβουλεύσεων, και με βάση την ισχύουσα νομοθεσία, τί είδους πρωτοβουλίες θα μπορούσε να εξετάσει η Επιτροπή;

Κοινή απάντηση

του κ. Monti εξ ονόματος της Επιτροπής

στις γραπτές ερωτήσεις E-3664/98 και E-3665/98

(29 Ιανουαρίου 1999)

Ένας από τους στόχους της Πράσινης Βίβλου για την καταπολέμηση της παραποίησης και της πειρατείας στην ενιαία αγορά(1) είναι να αξιολογήσει τον οικονομικό αντίκτυπο του φαινομένου αυτού στην εσωτερική αγορά. Η αξιολόγηση αυτή θα βασίζεται σε πληροφορίες που παρέχουν οι ενδιαφερόμενοι (ιδίως επιχειρήσεις, κάτοχοι δικαιωμάτων πνευματικής ιδιοκτησίας και επαγγελματικές οργανώσεις) σε απάντηση στα ερωτήματα που τίθενται στην Πράσινη Βίβλο. Ο αξιότιμος βουλευτής θα γνωρίζει ότι η Πράσινη Βίβλος περιλαμβάνει λεπτομερείς ερωτήσεις σχετικά με τις οικονομικές και κοινωνικές συνέπειες της παραποίησης και της πειρατείας στην ενιαία αγορά, τόσο για τις επιχειρήσεις (απώλεια τμήματος της αγοράς, απώλεια θέσεων εργασίας, μείωση πωλήσεων) όσο και γενικά για την οικονομία (πτώση των επενδύσεων, αδήλωτη απασχόληση, απώλεια φορολογικών εσόδων). Οι απαντήσεις των ενδιαφερομένων θα δώσουν στην Επιτροπή σαφέστερη εικόνα των επιδράσεων της παραποίησης και της πειρατείας στην ευρωπαϊκή οικονομία.

Όσον αφορά τις πρωτοβουλίες που ενδέχεται να αναλάβει η Επιτροπή στο τέλος της περιόδου των διαβουλεύσεων, είναι ακόμα πολύ ενωρίς για να δοθεί σαφής απάντηση στον αξιότιμο βουλευτή, καθόσον οι διαβουλεύσεις δεν έχουν ακόμα ολοκληρωθεί. Ωστόσο, η Επιτροπή δεν αποκλείει εκ των προτέρων καμιά μορφή παρέμβασης, ούτε προτιμά κάποια μορφή αντιμετώπισης της παραποίησης και της πειρατείας από άλλη. Επειδή τα μέτρα που προβλέπονται στην Πράσινη βίβλο είναι πολύ διαφοροποιημένα, οι πρωτοβουλίες που θα αναλάβει η Επιτροπή μπορεί να μην είναι υποχρεωτικά νομοθετικής φύσης, αλλά να περιλαμβάνουν, για παράδειγμα, χρηματοδοτική υποστήριξη για ενέργειες καταπολέμησης της παραποίησης και της πειρατείας, ή οργανωτικά ή διοικητικά μέτρα, ή ακόμα και κίνητρα ή μέτρα διευκόλυνσης.

(1) COM(98) 569 τελικό.
ΓΡΑΠΤΗ ΕΡΩΤΗΣΗ E-3426/98

υποβολή: Alexandros Alavanos (GUE/NGL) προς την Επιτροπή

(24 Νοεμβρίου 1998)

Θέμα: Απαγόρευση επικοινωνίας κρατουμένου σε ολλανδικές φυλακές στην κουρδική γλώσσα

Ο Κούρδος κρατούμενος σε ολλανδικές φυλακές, HUSEIN BAYBASIN, βρίσκεται σε απεργία πείνας, διότι οι ολλανδικές αρχές του απαγορεύουν να χρησιμοποιεί την κουρδική γλώσσα κατά την επικοινωνία του με την οικογένειά του, με την αιτιολογία ότι σύμφωνα με τον κανονισμό της φυλακής, η κουρδική γλώσσα δεν περιλαμβάνεται στις "standrard" γλώσσες της Ευρώπης.

Επειδή αυτή η απαγόρευση αφαιρεί τη δυνατότητα επικοινωνίας κρατουμένου με συγγενείς του, συνιστά παραβίαση της Ευρωπαϊκής Σύμβασης για τα Ανθρώπινα Δικαιώματα και επιπλέον αγνοεί τα περί προστασίας των "μειονοτικών" γλωσσών.

Ερωτάται η Επιτροπή:

1. Τί προτίθεται να πράξει ώστε να επιτραπεί στον Κούρδο κρατούμενο να συνομιλεί με την οικογένειά του στη μητρική του γλώσσα;

2. Υπάρχουν άλλα σωφρονιστικά καταστήματα στην Ευρώπη που εφαρμόζουν τέτοιους απαράδεκτους κανονισμούς και ποιά;

Απάντηση της κας Gradin εξ ονόματος της Επιτροπής

(22 Ιανουαρίου 1999)

Η Επιτροπή δεν έχει καμία αρμοδιότητα όσον αφορά τους κανόνες και τις συνθήκες που διέπουν τις φυλακές, βάσει του Τίτλου VI της Συνθήκης για την Ευρωπαϊκή Ένωση. Οι αποφάσεις στον τομέα αυτό λαμβάνονται από τις αρμόδιες αρχές των κρατών μελών. Σε περίπτωση ενδεχόμενης παραβίασης της Ευρωπαϊκής Σύμβασης για τα Ανθρώπινα Δικαιώματα, το θέμα αυτό πρέπει να υποβληθεί στο Ευρωπαϊκό Δικαστήριο Ανθρωπίνων Δικαιωμάτων.
ΓΡΑΠΤΗ ΕΡΩΤΗΣΗ E-3839/98

υποβολή: Viviane Reding (PPE) προς την Επιτροπή

(22 Δεκεμβρίου 1998)

Θέμα: Σχέδιο οδηγίας "Τροφές για ειδικούς ιατρικούς σκοπούς" και εμπορία γάλακτος για βρέφη σύμφωνα με δεοντολογικούς κανόνες

Οι οδηγίες 91/321/ΕΟΚ(1) και 92/52/ΕΟΚ(2) προέκυψαν κατόπιν αόκνων προσπαθειών του Ευρωπαϊκού Κοινοβουλίου προκειμένου να διασφαλισθεί η σύμφωνα με δεοντολογικούς κανόνες εμπορία γάλακτος για βρέφη. Κατάυτόν τον τρόπο έχει καταστεί δυνατόν να αποφευχθεί η επανάλειψη των τραγικών συμβάντων του παρελθόντος.

Το σχέδιο οδηγίας που βρίσκεται τώρα στο στάδιο της προετοιμασίας (Doc. III/53/18/98 Αναθ. I) θέτει σε κίνδυνο τις εγγυήσεις που παρείχαν οι δύο προαναφερθείσες οδηγίες. Το γεγονός ότι τα παρασκευάσματα και τα γάλατα για βρέφη συμπεριλαμβάνονται σε μία οδηγία που αφορά προϊόντα ευρέως φάσματος η σύνθεση των οποίων δεν καθορίζεται παρά μόνον κατά προσέγγιση, προσφέρει στις σχετικές βιομηχανίες την δυνατότητα να παρακάμπτουν τους περιορισμούς στη διαφήμιση και την σήμανση που προβλέπονται στις προαναφερθείσες οδηγίες.

Συμμερίζεται η Επιτροπή αυτή την άποψη; Πώς σκέπτεται να ενεργήσει η Επιτροπή ώστε να μην χρησιμεύσει η νέα οδηγία ως πρόσχημα παράκαμψης της ήδη ισχύουσας ευρωπαϊκής νομοθεσίας;

Απάντηση του κ. Bangemann εξ ονόματος της Επιτροπής

(27 Ιανουαρίου 1999)

Το σχέδιο οδηγίας στο οποίο αναφέρεται το Αξιότιμο Μέλος του Κοινοβουλίου καλύπτει προϊόντα για ειδικούς ιατρικούς σκοπούς. Τα εν λόγω προϊόντα, σύμφωνα με τον ορισμό που περιλαμβάνεται στο σχέδιο, είναι προϊόντα για την "....... θρέψη των ασθενών με περιορισμένη, ελαττωμένη ή διαταραγμένη ικανότητα πρόσληψης, πέψης, απορρόφησης, μεταβολισμού ή απέκκρισης συνήθων τροφίμων ή ορισμένων συστατικών που περιέχονται σάυτά ή μεταβολιτών,.....". Δεν είναι συγκρίσιμα με τα συνήθη βρεφικά παρασκευάσματα που καλύπτονται από τις οδηγίες 91/321/ΕΟΚ και 92/52/ΕΟΚ, τα οποία προορίζονται για φυσιολογικά, υγιή βρέφη.

Τα τρόφιμα για ειδικούς ιατρικούς σκοπούς είναι αναγκαία για την αποκλειστική ή μερική θρέψη βρεφών με ιατρικά καθορισμένες θρεπτικές απαιτήσεις. Η μη κάλυψη των εν λόγω απαιτήσεων ενδέχεται να έχει σοβαρές και ενίοτε μοιραίες επιπτώσεις για τα εν λόγω βρέφη. Ως εκ τούτου, είναι πολύ σημαντική η πληροφόρηση για την ύπαρξη και χρήση των εν λόγω προϊόντων. Το σχέδιο οδηγίας περιλαμβάνει επίσης τις αναγκαίες διατάξεις για την ασφαλή και κατάλληλη χρήση των εν λόγω προϊόντων και επιβάλλει την υποχρεωτική, στην επισήμανση, αναγραφή της ένδειξης ότι τα προϊόντα πρέπει να χρησιμοποιούνται υπό ιατρική παρακολούθηση.

Κατόπιν τούτων, η Επιτροπή είναι της γνώμης ότι δεν θα ήταν σκόπιμο να επιβληθούν στην διαφήμιση και επισήμανση των εν λόγω προϊόντων οι ίδιοι περιορισμοί που ισχύουν για τα προϊόντα που προορίζονται να χρησιμοποιηθούν από υγιή βρέφη.

(1) ΕΕ L 175 της 4.7.1991, σελ. 35.

(2) ΕΕ L 179 της 1.7.1992, σελ. 129.
ΓΡΑΠΤΗ ΕΡΩΤΗΣΗ E-3326/98

υποβολή: Philippe Monfils (ELDR) προς την Επιτροπή

(10 Νοεμβρίου 1998)

Θέμα: Ανωμαλίες στην άδεια κατασκευής αποτεφρωτήρα στο Drogenbos (Βέλγιο)

Τον περασμένο Μάρτιο, ο συντάκτης της παρούσας ερώτησης ζήτησε από την Επιτροπή (ερώτηση H-0329/98(1) να εξετάσει το ενδεχόμενο πραγματοποίησης έρευνας σχετικά με την συμμόρφωση με τις ευρωπαϊκές προδιαγραφές της μόνιμης αντιπροσωπείας του φλαμανδικού τμήματος της περιοχής Brabant, στο πλαίσιο της διαδικασίας παροχής άδειας κατασκευής, μετά από εξέταση των περιβαλλοντικών επιπτώσεων, ενός αποτεφρωτήρα αποβλήτων στο Drogenbos και, ενδεχομένως, να κινήσει τη διαδικασία επί παραβάσει κατά του βελγικού κράτους (φλαμανδικό τμήμα) στην περίπτωση που θα διαπιστωθεί μη συμμόρφωση των φλαμανδικών αρχών με το ευρωπαϊκό δίκαιο.

Η Επιτροπή απάντησε ότι έχει κατατεθεί μήνυση σχετικά με το ίδιο θέμα και ότι, αν διαπιστωθεί παράβαση του κοινοτικού δικαίου που αφορά το περιβάλλον, θα αποφασίσει για την κίνηση διαδικασίας επί παραβάσει σύμφωνα με το άρθρο 169 της Συνθήκης ΕΕ.

Σήμερα, μετά από έξι μήνες μπορεί η Επιτροπή να αναφέρει αν η έρευνα επιβεβαίωσε ή όχι την ύπαρξη παράβασης και, εάν ναι, εάν έχει ληφθεί απόφαση περί της διαδικασίας επί παραβάσει, καθώς και τους λόγους λήψης αυτής της απόφασης;

Απάντηση της κας Bjerregaard εξ ονόματος της Επιτροπής

(6 Ιανουαρίου 1999)

Η Επιτροπή εξετάζει σειρά καταγγελιών σχετικά με τον αποτεφρωτή στον οποίο αναφέρεται το Αξιότιμο Μέλος του Κοινοβουλίου.

Κατόπιν αιτήσεως για την παροχή πληροφοριών που τις απηύθυνε η Επιτροπή, οι βελγικές αρχές της υπέβαλαν παρατηρήσεις, οι οποίες εξετάζονται.

Σε περίπτωση κατά την οποία η απάντηση των βελγικών αρχών κριθεί μη ικανοποιητική, η Επιτροπή δεν θα παραλείψει να εξετάσει το θέμα στο πλαίσιο της διαδικασίας που προβλέπεται στο άρθρο 169 της συνθήκης ΕΚ.

(1) Συζητήσεις του Ευρωπαϊκού Κοινοβουλίου (Μάρτιο 1998).
ΓΡΑΠΤΗ ΕΡΩΤΗΣΗ E-4002/98

υποβολή: Caroline Jackson (PPE) προς την Επιτροπή

(5 Ιανουαρίου 1999)

Θέμα: Η οδηγία για τα οργανωμένα ταξίδια και τις οργανωμένες διακοπές και περιηγήσεις

Παρά την ύπαρξη της οδηγίας 90/314/ΕΟΚ(1) για τα οργανωμένα ταξίδια, οι καταγγελίες εκ μέρους καταναλωτών εις βάρος διοργανωτών ταξιδιών αυτού του τύπου όλο και πληθαίνουν. Ιδιαίτερες ανησυχίες εκφράζονται σχετικά με το τι αναμένει τους καταναλωτές σε περίπτωση που ο διοργανωτής ταξιδίου καθίσταται αφερέγγυος, καθώς και σε σχέση με τις προσαυξήσεις των τιμών που έχουν ήδη δημοσιευθεί σε σχετικά διαφημιστικά φυλλάδια.

Είναι η Επιτροπή ικανοποιημένη από το ότι η οδηγία παρέχει στους καταναλωτές κατάλληλη προστασία σε περίπτωση αφερεγγυότητας του διοργανωτή ή/και του πωλητή, κατά τρόπον ώστε ο διοργανωτής ή/και πωλητής, ο οποίος είναι συμβαλλόμενο μέρος στην εκάστοτε σύμβαση, να είναι υποχρεωμένος να παρέχει, σε περίπτωση αφερεγγυότητας, επαρκείς εγγυήσεις για ταχεία επιστροφή όλων των καταβληθέντων στους δικαιούχους καταναλωτές;

Γιατί η Επιτροπή είναι έτοιμη να δεχθεί το γεγονός ότι το Ηνωμένο Βασίλειο μετέφερε στο εσωτερικό του δίκαιο με λιγότερο αυστηρή και ακριβή μορφή από αυτήν που περιέχει το σημερινό κείμενο της εν λόγω οδηγίας τις διατάξεις του άρθρου 4 που αφορούν τη δυνατότητα αναθεώρησης δημοσιευμένων ήδη στα σχετικά διαφημιστικά φυλλάδια τιμών;

Είναι η Επιτροπή διατεθειμένη να προωθήσει, υπό το φως των ανωτέρω και άλλων σχετικών παρατηρήσεων, τροπολογίες στο κείμενο της εν λόγω οδηγίας;

(1) ΕΕ L 158 της 23.6.1990, σελ. 59.